**REFERAT FRA MØTE I SANDEFJORD ROTARY KLUBB**

**Tid:** 4. november 2015 kl 18.30

**Sted:** Bedriftsbesøk hos Metro Branding, Framnesveien 3A

**Til stede:** 28 Rotarymedlemmer og to fra Metro Branding

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Møtet ble ledet av president Morten Feen, som ønsket velkommen og minnet om påmelding til årets lutefiskmiddag på Park den 25. november og honorerte et par bursdager før han introduserte Cathrine Stensland fra Metro Branding. Det var ikke noe 3-minutt denne gangen.

Stensland, som hadde vært 11 år i bedriften, holdt et inspirert og levende foredrag om bedriften og bedriftens idegrunnlag, oppgaver og kunder.

Metro Branding holder til i lyse og flotte lokaler i Framnesveien, med utsikt til fjorden. De startet opp i 2004 og har i dag 24 ansatte, herunder ti designere/AD’er, sju rådgivere, fem journalister/tekstforfattere, en økonomiansvarlig og en fotograf.

Metro Branding hevder å være ledende i Norge på merkevarestrategi og helhetlig merkevarebygging med bred og sammensatt kompetanse innen brand management, brand consulting, konseptutvikling, kommunikasjon og design. Bedriften legger stor vekt på content marketing - med tekst og levende innhold til alle kanaler, ser alltid etter muligheten til å engasjere digitalt og skape fremtidsrettede nettløsninger, kampanjer og apper.

Blant hovedoppgavene er markedsanalyse, strategiprosesser, design og visuell identitet, kommunikasjon (reklame og PR) og innovasjon.

En god og gjennomtenkt ”brand story” tilpasset alle kanaler, både trykte, web-baserte, PR og annonser, ble framhevet som viktig i merkevare- og omdømmebyggingen, og Stensland kunne vise til vellykkede eksepler på dette, som ”NYT Norge” for Matmerk og Jotuns endrede fokus fra å profilere produkter og produktnanvn sterkt til å profilere bedriften og bedriftens logo som et konkurranseelement. ”Tenk annerledes, ikke kopier konkurrentene,” var rådet fra en engasjert Cathrine Stensland som blant annet viste til et treningsstudio som kalte seg The Library der blant annet digitale oppslagsverk om helse og ernæring inngikk som et levende element.

Møtet ble avsluttet av president Morten Feen, som takket for et inspirerende møte og lovte overlevering av en flaske vin senere og avsluttet med å minne om at neste onsdag var satt av til komitemøter.

Møtet ble hevet kl 19.45.

Referent: Dag Melgaard

Sandefjord, 5. november 2015